Den nordjyske virksomhed har forfalsket testresultater af bakterier.

På mandag starter retssagen mod direktøren og en ansat fra det nu lukkede Jelex Seafood - begge er anklaget for dokumentfalsk af særlig grov karakter og risikerer fængselsstraf. Sagen kom frem i dagens lys i 2018, da den daværende medarbejder Karin Silva kontaktede TV2-programmet Operation X. - Der skal være konsekvenser. Når du laver en dårlig ting i livet, skal det have konsekvenser, siger Karin Silva, tidligere medarbejder i Jelex Seafood. På mandag indtager hun pladsen i vidneskranken i retten Hjørring i den sag, hun selv var med til at oprulle. Som ansat på fiskefabrikken Jelex Seafood var hun med til at afsløre virksomhedens fusk med listeriatest i TV 2-programmet Operation X. - Jeg har et så godt arbejde. Jeg var meget glad for mit arbejde, var super glad, for det var relateret til min nye uddannelse fra Aalborg Universitet, siger Karin Silva og fortsætter: - Men da jeg så falske dokumenter om bakterier og listeria og fandt ud af, hvor dårligt det egentlig stod til, så blev jeg som medarbejder meget stresset over min situation. Lydoptagelser Dengang lavede hun skjulte lydoptagelser og udleverede virksomhedens forfalskede dokumenter, der gjorde positive listeriatests negative. Nu skal Karin Silva vidne i sagen. - Min chef var så sur på mig og sagde, at det skulle have en konsekvens for mig. Jeg var meget stresset af situationen, og jeg tænkte på, hvordan det kunne påvirke mit arbejdsliv, siger hun. Politianmeldt af fødevarestyrelsen Siden afsløringerne i 2018 er fiskefabrikken blevet politianmeldt af fødevarestyrelsen og laboratoriet bag de oprindelige listeriatest, og i 2019 gik virksomheden konkurs. - Mange danskere sagde tak til mig, og jeg var super glad, fordi jeg føler, at jeg gjorde det rigtige. Afsløringerne fik dengang også politikerne på Christiansborg til at reagere. - Det er utilfredsstillende at se, at der har været medarbejder, som har sat sig selv derhen, hvor man risikerer sin egen stilling, fordi tingene ikke har været i orden. Et samlet Folketing vedtog i 2018, at det fremover vil udløse en udrykning fra Fødevarestyrelsens Rejsehold, når en medarbejder henvender sig om fusk med rapporter eller mærkning af mad. Nægter sig skyldige Først nu, flere år efter afsløringerne, har anklagemyndigheden rejst tiltale mod den tidligere direktør og en medarbejder i virksomheden. - Der skal være en konsekvens, siger Karin Silva. Både den tidligere direktør og den tidligere medarbejder nægter sig skyldig. Det oplyser deres forsvarere til TV 2. For Karin Silva er det godt, at sagen nu får en ende. - Når jeg er færdig med retten, er det som en bog, jeg lukker, og jeg er 100 procent fri i mit liv. Efter planen falder der dom i sagen på tirsdag. TV2 Nord vil naturligvis følge sagens udvikling.